《寄南台御史达兼善二首 其二》
元代·雅琥

白沟秋水帝城边，晓发河南使者船。契阔山川将万里，飘零岁月又三年。

云间快睹冥冥凤，海上愁看跕跕鸢。经术匡君须我辈，莫将离恨染华颠。

作者简介：琥字正卿，可温人。尝家於衡鄂，登天历第。初名雅古，文宗御笔改为雅琥，授奎章阁参书。至元间，行中书，调选广西静江府同知。比上其名，中书正奏授高邮。时广西多寇盗，而琥母老，即移家归武昌待次。马中丞伯庸作序送之，朝士因各为歌诗以美其行，傅广文与砺有句云：“忽闻除书双及门，老亲白发生颜色。”後历官至福建盐运司同知。